
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul de respingere a propunerii legislative pentru completarea Ordonanţei Guvernului nr.19/1997 privind transporturile, primit cu nr.287 din 3 septembrie 2002.



În raport de obiectul şi conţinutul său, propunerea legislativă face parte din categoria legilor ordinare.

p.PREŞEDINTE,

Ioan Bivolaru

                Nr.23/146/2002

RAPORT

asupra propunerii legislative pentru completarea Ordonanţei Guvernului nr.19/1997 privind transporturile



1. Comisia pentru industrii şi servicii a fost sesizată pentru avizare şi dezbatere în fond cu propunerea legislativă pentru completarea Ordonanţei Guvernului nr.19/1997 privind transporturile.



Ordonanţa Guvernului nr.19/1997 constituie cadrul general aplicabil tuturor modurilor de transport din sistemul naţional de transport. De asemenea, ordonanţa constituie şi temeiul în baza căreia se emit acte normative specifice modurilor de transport şi activităţilor conexe acestora.



Ordonanţa Guvernului nr.19/1997 aprobată cu modificări şi completări prin Legea nr.197/1998, a fost modificată şi completată prin Ordonanţa Guvernului nr.94/2000 aprobată prin Legea nr.51/2002.



2. Propunerea legislativă a fost avizată favorabil de Consiliul Legislativ cu nr.915 din 9 iulie 2002 cu observaţii şi propuneri care se referă la titlul propunerii legislative, conţinutul articolului unic şi conţinutul articolului de modificare.



Comisia pentru administraţie publică, amenajarea teritoriului şi echilibru ecologic, cu nr.26/797 din 19 septembrie 2002 a avizat favorabil propunerea legislativă cu amendamente care ţin seama de observaţiile Consiliului Legislativ.



Ministerul Lucrărilor Publice, Transporturilor şi Locuinţei, autoritatea de stat în domeniul transporturilor, cu actul nr.TF/923/03.10.2002, consideră că nu se poate susţine propunerea legislativă întrucât prevederile acesteia se regăsesc în actele normative care privesc domeniul transporturilor.



3. În raport de obiectul şi conţinutul său, propunerea legislativă face parte din categoria legilor ordinare.



4. Proiectul de lege a fost examinat în şedinţa comisiei din 20  noiembrie 2002. La lucrările comisiei au participat iniţiatorii propunerii legislative şi specialişti din cadrul Ministerului Lucrărilor Publice, Transporturilor şi Locuinţei.



5. La lucrările comisiei au fost prezenţi 18 deputaţi din totalul de 26 deputaţi membri ai comisiei.



Raportul comisiei asupra propunerii legislative a fost adoptat cu unanimitate de voturi.



În cadrul dezbaterii, membrii comisiei au constatat că tezele cuprinse în propuneriea legislativă (asigurarea condiţiilor unei concurenţe loiale între modurile de transport, utilizarea optimă a infrastructurilor de transport şi a capacităţilor de trafic a acestora, respectarea normelor de protecţia mediului şi acordarea autorizaţiilor pentru transportatori), se regăsesc în textul Ordonanţei Guvernului nr.19/1997, după cum urmează:


- dezvoltarea sistemului naţional de transport se realizează ţinându-se seama de asigurarea condiţiilor de conservare şi protejare a mediului (art.4 lit.e);


- Ministerul Transporturilor coordonează modurile de transport 
printr-o abordare multimodală, ţinând seama de capacităţile existente sau de cele prevăzute pentru fiecare mod de transport (art.5 alin.(3));



- Ministerul Transporturilor este organ de specialitate al administraţiei publice centrale şi în această calitate are următoarele atribuţii (art.10):



a) asigură beneficiarilor de transport dreptul de a alege liber modul de transport, transportatorul şi mijlocul de transport (art.10 lit.e);



b) asigură condiţiile unui mediu concurenţial normal în interiorul fiecărui mod de transport, precum şi între modurile de transport (art.10 lit.h);



c) elaborează politica economică în domeniul transporturilor (art.10 lit.k); 



d) elaborează politici de dezvoltare echilibrată a tuturor modurilor de transport (art.10 lit.m).

- Persoanele fizice sau juridice care efectuează transporturi de bunuri şi de persoane, altele decât cele în interes personal, se autorizează de Ministerul Transporturilor (art.22).



Totodată, trebuie menţionat că prin Ordonanţa Guvernului nr.56/2002 privind monitorizarea pieţei transporturilor rutiere şi măsurile ce trebuie luate în situaţii de criză în domeniul transportului rutier de mărfuri (proiectul de lege pentru aprobarea ordonanţei a fost adoptat de plenul Camerei Deputaţilor în şedinţa din 3 octombrie 2002) s-a stabilit un sistem de protecţie împotriva situaţiei de criză şi instituirea unui proces decizional în această situaţie.



În urma dezbaterilor, ţinând seama de cele prezentate anterior şi având în vedere că propunerea legislativă nu cuprinde elemente de noutate care să fie incluse în actele normative care privesc domeniul transporturilor, Comisia pentru industrii şi servicii propune respingerea propunerii legislative.
p.PREŞEDINTE,

Ioan Bivolaru

Expert,

Daniel Bădina

